khistorydata/jeongjo-sjw-relations huggingface dataset:
정조 12년 · 목
予敎右相蔡濟恭曰卿在先朝有御製綸音必命卿讀之予欲聞卿舊日之音試讀綸音濟恭讀訖曰百姓至愚而神承此綸音豈不感激而涕泣乎自古史牒恤民之辭令亦豈無之未有如今日之綸音竊以爲與典謨相表裏也予曰昔在先朝曾有語及民事涕自然下之敎承先朝五十年字恤之餘予雖欲從看得乎今予綸音中爾饑猶饑爾寒猶寒等敎卽予實心也濟恭曰若善修人事則或有轉災之道自上惻怛之誠可感天心則北民必不至塡壑之境矣左相李性源曰國家之可恃者卽還民也顧恤此屬然後可無嗣歲之憂開春後各別給巡好矣濟恭曰二月以後農事方始賑糧不足於作農故賑民之自願附還者有之矣我聖上萬機之中夙宵憂勤雖以昨日言之臣等公退之後又復召見北路別付料以至夜深寢睡時絕罕下情不勝憫迫矣予曰予則不難勞力惟勞心最難使民生奠安朝廷無傾軋之習則至於勞力何害之有哉且再昨是大享日也昔在先朝寶齡已躋八旬而將事前未嘗寢睡予豈可安寢乎御史其間更有商量者否慰諭御史鄭大容曰蠲減等節旣有特敎此外更無商量下去後當觀勢爲之矣予曰御史惟當便宜闊狹雖其三分一及折半停退者民力若難辦則不可無量減如或少勝於所聞則三分一之中捧其二亦可矣性源曰旣有成命則雖或少勝不可更捧矣予曰蕩減之中如有已捧者何以爲之耶性源等曰其中先納者必其力之稍裕者不可還給矣予曰其中奴婢貢蔘價朔膳物膳中先納者御史當何以爲之同是民也或捧或不捧旣欠均平且或有民則出而本倅則不知吏緣爲奸者尤難處矣大容曰此則當問本倅而究覈移施矣濟恭曰旣納於官則不可出給以明年移施若其民納而官不知者使百姓呈訴推給則好矣予曰此等處正是御史之責至於三分一四分一之類已盡區劃若無闊狹之道實惠亦難下究矣卿等其間或見北關人而所聞或勝耶性源曰見自監營來者咸興野民無濱死之慮餓莩之說聞於韓光濟此指北關而言矣予曰北路流民多入於淮金之間北關之民其勢無向南之望云然否性源曰淮金流入之說固是浪傳至於北關之民向南數千里何食而來乎每當荒歲流丐之類如有富民中收養者則地方官之成給立案乃是事目而近來賑畢歲登之後勿施者居多富戶視以爲戒流乞無處依歸今番則請飭列邑申明舊式予曰卿言甚好以此出擧條卽爲申飭行會御史下去後亦須另加察飭俾有實效○敎曰昨聞有司堂上所奏婦女簇頭里上隨品著圈事三大臣皆以爲好而諸議或有不一云當何以爲之卿等各陳所見性源濟恭俱曰婦女髢䯻之制專無貴賤之別今幸積弊永祛品式大備若依領相之見無論金玉銀各從夫職以表貴賤則事涉便好矣敎以諸宰各陳所見戶曹判書徐有隣曰朝臣妻從夫職表等級之議臣亦別無異同而玉則用燔金銀則用鍍允合於祛奢崇儉之本意矣漢城判尹徐有防副司直沈頤之總戎使趙心泰俱曰命婦服色宜有表章之道臣亦以此定制爲好矣吏曹判書鄭昌順曰從夫職明等威大臣諸宰之見旣以爲好節目中似當添入此一條矣禮曹判書李在簡曰今此禁髢之擧實出於祛奢省弊之聖意而我國婦女之服飾本無等威今不必創出無前之制又生一弊矣行副司直尹蓍東曰僉議純同臣不敢異議而無章服只表首飾則恐有上下不稱之嫌矣兼都承旨沈豐之曰今此玉金銀從夫職之議固好矣若用圈子則男女服飾之通用恐涉如何似宜區別定制矣敎曰首備堂郞往領相家問議入侍以奏有隣回奏曰依下敎就議于領相則以爲七寶之屬雖已嚴禁而若不隨階級著定式則或有冒犯之慮各從夫職以銀金玉表其貴賤侈習僭制不期祛而自祛區等淺見蓋出於永絕奢靡以表貴賤之意而係是儀章恭俟上裁云矣敎曰予意之自初持難固非一端禮判知申參差之論不惟爲然大抵加髢之申禁出於不得已外此無論好制不好制凡係眼生新制都涉不緊此一不可也屬之儀章欲表貴賤則內外命婦上衣下裳頭粧足穿等種種隨品別異之制用於公私大禮者自有不易之式如首飾大維盤子之自九至一圓衫長衫唐衫之斑袖多寡縀羅名色胸背之宗親命婦麟澤文官命婦雀鴈鷴武官命婦虎豹熊羆大裳之畵雲鶴鵰鵲鸂鶒品帶之犀金銀鐵縀紬佩玉之靑玉黃玉舃鞋之黑紅縀及黑熊皮無非表貴賤之儀章內朝之禮久廢惟有空文藏在內府今於便服之便服䙝衣之䙝衣簇頭里忽以如碁大玉片金塊付之此二不可也意在慮患欲去僭汰則雖男人之章服塗人耳目者市井白徒之嫁娶近俗稱以借吉帽袍品帶乃敢無難服著獨此婦女簇頭里上金玉圈寧有不借用之理然則何異於七寶粧之貰用乎此三不可也男人著網巾故便於貫纓圈子之制出婦女之效以懸圈甚無謂此四不可也女象地地形方命服蔥珩古制必取方玉況於頭上之飾借用男人之物大違方佩之本意此五不可也玉用燔玉金用鍍金設令嚴立科條俾無得違越閨門之內禁吏不入眞玉純金之屬雖家家人人濫用安得以知之此六不可也一品命婦始許懸玉文蔭武卿宰夫人應懸者數必零星況以實職爲限如祿射陞品老職同樞納粟衛將等崇政以上妻當無不懸之然則名士大夫三品以下妻反不若此輩此七不可也用夏變夷綸音旣言之簇頭里上懸頂子亦果無反違本意之嫌乎此八不可也有一於此不可爲況兼有八不可之弊乎僉議非曰無所據予則決知其不可用簇頭里上懸金玉一款竝置之○心泰以捕將啓言臣廳囚禁罪人張世輝素來頑悍凌級犯分無所顧忌隣近士夫不被其侵辱者鮮矣且男老嫗手段渠之伎倆故譏捕捉囚因其妻擊錚自刑曹以從速査處事回啓蒙允而如此之漢不可容易決放姑爲仍囚從重勘繩恐不可已也敎以移送刑曹照律配所以絕島磨鍊○京畿監司趙鼎鎭啓言總戎廳舊餉丙午條則分捧守禦廳所管山城舊餉丙午條則纔有三分一減給之命應捧之數猶爲八千餘石一邑民人獨當備納視諸總廳數十邑之分納不啻倍篵若蒙酌量處分則實爲紓民力之道請下詢廟堂而處之敎以守禦使旣登筵亦陳所見守禦使金鍾秀曰雖令守廳舊還更減折半之數其數尙與總廳同而總廳則十八邑分納守廳則廣州一邑獨納其難易可見畢竟倘或不得準捧則小民之沾實惠終不如初頭酌定爲周均矣從之又啓言今年畿農不過爲中年目下民事僅可彌縫於新還至於癸卯之移轉江都米一時竝督則實爲窮民難支之端矣元還之捧留本邑耗條之輸納江都已成近例今亦依此爲之甲辰移轉一萬石耗條限十年輸報元數仍作本道會付穀者蓋有定式今此癸卯條一千五百石零丙午停退條六百二石零亦依甲辰例爲之似爲便好臨津長山餉穀係是陰雨之備雖不可不念而峽農遜於野邑今若一竝輸納則險路負戴客地留連之弊亦所當恤姑令捧留本邑待明秋輸納可爲一分紓力之道請下詢廟堂而處之敎以左右相今方入侍各陳所見性源濟恭曰耗條之限年輸送元穀之本道會錄在江都可充元數在本道大係民願何可許施於前而靳持於今乎至於臨津長山餉穀之待明秋輸納亦可紓民力道臣所請竝爲準施恐無妨矣從之
정조 12년 · 강
命齊陵裳石縫綻處待來頭以油灰從便鋪塡
정조 12년 · 목
敎曰向因輪對官李鎭宅所懷有道伯秋巡時奉審後稟處之命今聞道伯所奏亦如前聞久遠陵寢修改不可遽議水道之順行亦旣有功省事易就之方自下雖不敢擅請如是爲之實合便好齊陵裳石縫綻稍下處來頭曲墻修改時以精潔油灰從便鋪塡事分付該曹預令知悉
정조 12년 · 강
命廣州軍餉停退條更爲減數
정조 12년 · 목
敎曰今年畿農謂之中年則可也謂之豐年則未可昨與再昨連以守總舊還事屢詢不卽決者此也朝廷召問守使畿伯與所料無間雖曰丙午停退條爲最近云而以萬二千石餉穀之竝督於廣州一府民勢必當末由昨日有三分二分捧之廟議然猶當捧爲八千數予則曰此亦爲難不惟是也秋幸時廣果兩邑民之所授還穀特命除耗廣民當除條數至數千云旣除還耗反捧舊餉而當捧之數果倍於當除烏在其軫恤之意況年事又未可以大熟言乎廣州山城軍餉停退條追分排八千餘石中更減四分三一以重軍餉一以抒民力事分付
정조 12년 · 목
敎曰以其叔均郞事現告兼帶方引義云傳旨未下前勢似然矣左承旨許遞前望單子入之
정조 12년 · 강
命嶺伯金光默越俸十等
정조 12년 · 목
因該監司還穀移貿時減價分給守令等懲勵狀啓敎曰觀此狀辭道伯事萬萬駭然雖無別下飭敎爲道伯理宜拔例防奸著意詳察使還多穀小之邑有裒多益寡之效然後方可謂彼此兩全民國俱便而始則任他無言至使減價之說登徹於筵席末又不能到底嚴覈密探乃以自首之兩守令塞責報聞寧有如許道理苟有嚴畏又豈敢乃爾不査則已旣査之後豈可使之倖漏乎此狀啓還下送當該監司金光默爲先越俸十等道內之事決無難知之理若能多歧採祭於民間亦當有登時知得者朝令之下敢以不知樣狀聞乎今番則除尋常不多日內査出摘發以聞慶州巨濟兩守令之自首比他守令之欺隱不可同日而語兩守令竝勿論更査之後又復如前掩諱當自道伯施以欺隱之律此意回諭
정조 12년 · 강
召見備堂于誠正閣戶曹判書徐有隣吏曹判書鄭昌順行副司直尹蓍東沈頤之
정조 12년 · 목
敎曰關東年分狀啓來到有司堂上分往大臣家問議後人侍稟處○有司堂上徐有隣啓言觀此原春監司李度默狀啓杆城等四邑置之尤甚寧越等十三邑置之之次原州等十邑置之稍實仍以爲元劃災四百結外不足災三百七十六結八十四負八束特許加劃田農之失甚於畓農而其中木花擧皆全棄各邑所報之數從略裁減猶爲二百七十八結三十七負九束而事目至嚴不敢仰請後錄諸條幷請令廟堂稟旨分付矣其一毋論尤甚之次邑新舊還幷督其勢末由稍實邑雖云免歉無異災年舊還之竝捧亦實可矜分數捧納未知何如而還穀體重不敢指一仰請事也其一還穀本色捧納其勢誠難尤甚邑折半之次邑三分一稍實邑四分一準折代捧事也其一尤甚之次邑勿定配所事也其一推奴徵債限明秋防塞事也臣依下敎就議于大臣則領議政金致仁以爲分等依狀請施行畓災亦依請加劃而綿災以一百七十八結零許給舊還尤甚邑許令停退之次稍實邑待廟堂從略分數知委擧行還穀代捧最爲幻弄之弊尤甚邑三分一之次邑四分一稍實邑五分一許令代捧定配罪人只許尤甚邑勿定配所推奴徵債防塞事許施爲宜云矣有司堂上李秉模啓言依下敎就議于左右相則左議政李性源以爲狀請諸條俱甚精約綿災雖不可輕議海西田災旣蒙許施恐不可異同還穀代捧分數稍過尤甚邑三分一之次邑四分一稍實邑五分一許代其餘舊還事及尤甚之次邑勿定配所事推奴徵債防塞事竝許施爲宜云右議政蔡濟恭以爲道內畓總本少加請災三百七十六結零似稍過一百結減給田災旣許海西今不可異同舊還之稍實邑分數收捧事還穀代捧事尤甚之次邑勿定配所事推奴徵債限明秋防塞事竝依狀請許施爲宜云矣敎曰道臣所請旣甚精約大臣意見別無異同而災結事舊還事代捧事勿定配所事三相各有所見給災則百結加損不必較量畓災及綿災竝準請許施舊還則依左右相議施行代捧事依領左相議施行尤甚邑則依狀請許施勿定配所事依領相議施行有隣又啓言臣於問議之行領相適以加髢申禁節目中一二條附奏者故敢此仰達矣娘子䯻名色卽婦女已成婚未加髢前所用者則乃是目今所許之制而反載擧條似合商量至於年老頭童髧不能如式成䯻則亦宜定其年限許以環加一路俾無難便之端恐爲允當云矣敎曰娘䯻制同男子之雙童䯻此筓筓前之飾也兩條編髧卷端盤屈作環狀簪以貫之纓以垂之若令通用於筓後中年以上婦女未知如何本髧加髢不可不禁而老妻孀婦宜有闊狹之論領相言亦固有見然用小貼髢則反有添髧之益用小盤䯻則亦合守制之義不改亦無妨乎發遣備郞問于諸大臣卿等明日人侍時稟處
정조 12년 · 강
命各陵園墓有頉處待來頭修改
정조 12년 · 목
禮曹啓言各陵園墓執頉雜物令各該司磨鍊自本曹看品分送溫陵陵上照顯墓墓上莎草稀疏處令各其陵墓官員待明春播種厚陵獻陵兩陵英陵孝陵兩陵長陵陵上石物塗灰剝落處來頭陵役時擇日修改健元陵丁字閣月廊階砌石塗灰間間剝落方甎破齊陵丁字閣月廊西挾門外滲漏仰粉土剝落方甎間間破碎原陵丁字閣殿內正間碑閣南北簷竝濟漏獻陵碑閣女夫防草瓦破紅箭門傾側英陵陵上曲墻及碑閣四面女夫防草瓦缺落丁字閣樑上塗灰剝落夫防草瓦缺落月廊階砌石紅箭門柱根塗灰竝剝落顯陵兩陵上曲墻面土剝落丁字閣殿內正門道里上仰粉土剝落思陵陵上曲墻碑閣女夫瓦竝破傷丁字閣碑閣樑上塗灰竝剝落光陵大王陵上曲墻前面女夫防草瓦丁字閣後面夫防草瓦竝折落殿內西邊仰粉土剝落碑閣四面滲漏丹靑渝色女夫防草瓦折落紅箭門柱根塗灰剝落敬陵紅箭門柱根塗灰剝落昌陵丁字閣樑上塗灰月廊階砌石塗灰紅箭門柱根塗灰竝剝落丁字閣夫防草瓦缺落殿內及月廊仰粉土剝落方甎破傷恭陵陵上曲墻面土剝落女防草瓦缺落丁字閣樑上塗灰及殿內仰粉土剝落月廊階砌石塗灰剝落紅箭門傾側宣陵兩陵陵上曲墻面土剝落女夫防草瓦缺落丁字閣月廊階砌石塗灰剝落泰陵丁字閣殿內椽間滲漏朽傷東挾門上滲漏紅箭門柱根塗灰剝落孝陵丁字閣殿內椽間滲漏康陵丁字閣樑上塗灰剝落碑閣四面滲漏穆陵三陵上曲墻面土剝落女夫防草瓦缺落徽陵丁字閣築墻面灰剝落月廊方甎破傷碑閣前面女防草瓦破傷西壁動退寧陵大王陵上曲墻後面女夫防草瓦破丁字閣月廊方甎缺傷崇陵丁字閣樑上塗灰月廊階砌石塗灰剝落翼陵丁字閣碑閣樑上塗灰竝剝落惠陵丁字閣殿內正門上及碑閣四面春舌樑上滲漏紅箭門柱木朽傷元陵丁字閣殿內樑間道里滲漏丹靑漫漶月廊階砌石塗灰碑閣墻壁面土紅箭門柱根塗灰剝落弘陵丁字閣月廊階砌石塗灰剝落紅箭門右邊柱木朽傷永陵丁字閣樑上塗灰剝落殿內正門上滲漏丹靑漫漶月廊階砌石塗灰剝落順康園園上曲墻後面女夫防草瓦折傷丁字閣樑上塗灰剝落西邊春舌朽傷大碑閣春舌滲漏朽傷樑上塗灰剝落椽間滲漏仰粉土剝落小碑閣樑上塗灰仰粉土竝剝落昭寧園大碑閣南北邊滲漏紅箭門柱根塗灰剝落綏吉園丁字閣殿內及月廊滲漏丹靑漫漶永祐園碑閣前簷滲漏順懷墓墓上曲墻面灰丁字閣樑上月廊階砌石紅箭門柱根塗灰竝剝落昭顯墓墓上曲墻女防草瓦丁字閣女夫防草瓦竝缺傷北邊簷角滲漏朽傷紅箭門柱根塗灰剝落愍懷墓丁字閣北邊樑上塗灰剝落月廊丹靑漫漶方甎破傷階砌石動退塗灰剝落懿昭墓丁字閣月廊方甎破碎階砌石塗灰剝落紅箭門朽傷等處前頭節祀兼告修改各陵陵上石物及丁字閣道里罅漏柱底稍朽等處與前無異云姑觀前頭修改各陵園墓安香廳以下諸處依例令各其官員從便修改而今此啓本中長陵陵上塗灰有頉處只書間間剝落而不言某方位不無疏漏請當該道臣推考警責允之
정조 12년 · 강
命太廟典祀廳分膰一款更待下敎
정조 12년 · 목
禮曹啓言因正言柳▣疏批就議于時任大臣則俱以爲太廟春秋修改之規本署提調戶禮堂郞眼同執頉及其修改之日提調與戶禮工三曹堂郞眼同擧行則臺疏所請戶工郞眼同修補者未知其何在器血等屬可修補者令入直本署郞看檢俾無虛實相蒙之弊爲宜至於餕餘之移奉於典祀廳撤床時事勢似有行不得者古例之乍奉於祭器庫似亦有由此後則依臺臣所請分膰於典祀廳恐爲合宜云大臣之議如此請依此施行敎以此雖小事不可不深量審處更待下敎
정조 12년 · 강
命均郞兪彦鉉等拿處分揀
정조 12년 · 목
因彦鉉洪應辰李明中兪漢葛趙德洙尹㫛李學源李廷恢洪秉殷李遠培李元采李樂培徐簡修朴師沃李在亨李淑尹文束李永復李昌會金煹閔百準金思義金基厚金履鐸曺允精朴宗珪金載久等拿處傳旨敎曰謬例之出至於數十年之久一一追勘不但無義而已創例郞官如有生存罷職餘竝分揀
정조 12년 · 강
以丁範祖李昌漢爲承旨前望也
정조 12년 · 목
政院啓言同副承旨李敏輔由限已過不爲仕進請牌招敎以今聞承宣言勢難仕進云許遞前望單子入之待不批牌招察任
정조 12년 · 강
承旨李昌漢疏陳應避之嫌乞遞許之
정조 12년 · 강
備局進加髢申禁節目
정조 12년 · 목
節目曰婦人首飾亦有儀度巾幗冠帔雖不可考而要之加髢之出未踰數十年其源已乖於倣華其流漸痼於尙侈轉相效顰遂致騰踊甚至於富猶蕩產貧或廢倫惟我先大王痛懲末弊斷自宸衷設禁而祛之令行六七年國內化之不獨搢紳士夫咸仰變夷之制抑亦委巷婦孺克遵崇儉之美可久可大之業莫尙於此而有一賊臣欲逞其貪慾僭奢之習潛售其欺蔽熒惑之計敢以宮樣二字肆發筵席沮敗成憲由玆濫觴去益難醫此豈我先大王丕變渝俗之本意也猗我聖上一心繼述申禁之意累形筵席而廷臣莫或對揚弊習未免因循於是乎慨然興感臨朝詢咨乃以明聖志紹盛烈爲敎廟議僉同斷之在上俾我先大王用夏昭儉之盛德大業燦然復明於數十年之後行一事而衆善具焉非特鴻臚之叫閤相臣之納牖有槪於聖懷而然耳從今以往凡爲我東臣子者孰敢有歧貳於今日變亂於來許也哉十行絲綸旣垂金石之訓萬世典則永作關和之藏猗歟盛哉合行事件謹遵下敎條列于左一士族妻妾閭巷婦女凡係編髢加首머리本髮加首밋머리之制一切禁止一代髢之式娘子雙䯻낭머리絲陽䯻사양머리係是嫁前之制不可用之以編髮後䯻본머리의져근쳡지와내를죠곰너어두가으로코츨당로감아올녀거지미라爲之頭上所戴貝依前以簇頭里爲之毋論綿絮涼竹皆以黑色外裹一今此禁制亶出於祛奢之聖意諉以代用簇頭里如七寶之類如前飾用則有改制之名無昭儉之實也凡係首飾金玉珠貝及眞珠唐紒眞珠套心之屬一竝禁斷一於由味어유미巨頭味거두미係是命婦常時所著人家讌婚所用勿爲禁斷一簇頭里所飾旣載禁條則婚嫁時所用七寶簇頭里給貰出貰先爲禁斷令後昌犯者毋論首母女儈竝移法司照律定配至於女儈之稱以雜珮賣買種種可痛可惡之習在所痛革從前自捕廳隨現痛治法意有在此後如有如此之類申明舊典付之捕廳窺察禁斷一常賤女人街上露面之類及公私賤竝許令以本髮加首而貼髢쳡지加髢머리之制各別禁斷各宮房水賜里醫女針線婢各營邑女妓則本髮加首之上戴以加里丫가리마以示區別等威之意內醫女仍用昌縀餘則用黑三升一京師則以冬至日爲限外方則準冬至日發關關到後二十日爲限一齊遵行一定限後不遵令者各其家長隨其現發另加痛繩
정조 12년 · 강
召見有司堂上于誠正閣
정조 12년 · 목
有司堂上徐有隣啓言因領議政金致仁加髢申禁節目中一二條附奏者有問于諸大臣後入侍稟處之命矣依下敎發遣備郞問議于諸大臣則左議政李性源以爲娘子䯻雖是未加髢之飾而例多添綰他髮載之禁條蓋以此也至於頭童婦女之限年許加則節目已成之後恐不宜闊狹以啓紛紜云右議政蔡濟恭以爲今番定制只是禁髢䯻代以簇頭里而已若區別老少生出名色則臣恐法久之後髢䯻隱而復現況娘子䯻非束得最長髢髮不得成樣云其在禁條也無疑云領府事鄭存謙判府事徐命善領敦寧洪樂性判府事李福源病不收議判府事金熤以爲女子之嫁者筓未嫁者未筓禮也而筓是簪髮之具也以此觀之則必是上髮於首卷而簪之是謂之筓也然則禁䯻事目中所謂本髮加首恐非當禁之條至若娘子䯻束髮雙卷兩簪之者猶有近古之意且髮長者不添髢而亦可成䯻詩所謂不屑髢也者正指此也雖或髮短添髢所添無多則爲費不大以此而爲筓後老少通用之制則不但儀容之不甚鹵莾亦可無筓未筓無以別之嫌矣若是年老婦人頭童髮短者添髢成䯻勢所然也而編髮環首後起前結亦是從前私家通行之例則成䯻與環髮惟當許其從便而已何必自朝家拘拘於定其年限區以別之耶髮之盛衰人各不同年未及而髮甚短者亦或有之恐不須限以年紀雖有窒礙蓋此婦女冠䯻之儀必有中朝一定之制而今無以考據倣行惟當因俗爲禮從便成制以爲一王之典章今若娘䯻無禁老少通用則制簡而不眩事便而易行惟是孀居女子凡諸儀容之飾一切屛去則娘䯻亦係飾首之容不宜施之孀婦首上只令一依其前狀不必別設爲新制實似便宜云判府事李在恊以爲娘子䯻果是只以本髮爲䯻而不屑髢者則不必載禁條至若婦女之年老髮童不合成䯻者宜有弛張不必禁矣云判府事兪彦鎬以爲娘子䯻果是未加髢前所用者則不必載於禁條然娘子䯻亦有大小奢儉自小漸大由儉入奢之弊恐不可不念至若婦女之老禿不合成䯻者則似宜有弛張闊狹之道云矣敎曰大抵娘子䯻本制盤結雙條髮作兩環狀以一釵洞貫兩環卽當婚女子之粧束而今番節目中所謂嫁前之制不可用之者是也領相所云娘子䯻必指近俗轉訛渾稱之嫁後髢前䯻樣而節目中所謂卷髮後䯻是也是䯻雖最逼古元無定稱故强立別名以卷髮後䯻書之然則領相之說不期行而自行誰料領相之明識達見過信訛稱之說至有附奏之擧也極呵極呵又若金判府獻議中以娘子䯻通用於老少之請未知爲是誠如是說我國婦女便服首飾將使冠童無別予則曰萬萬非確論下款收議事年限不必定儀飾不必備竝置之
정조 12년 · 목
以嚴思晚爲大司諫金憙爲大司成尹師國爲同義禁李庚運爲殷山縣監
정조 12년 · 강
以李亨元南鶴聞爲承旨前望也
정조 12년 · 강
召見左議政李性源于誠正閣
정조 12년 · 목
性源啓言昨夕喪人金觀鎭請見曰濟州人來傳宇賊之書書中請換錢百五十不勝驚駭捉致其人執其書而來告云凶賊之自棘中通書京洛敢要換送錢貨者何等變怪何等凶慝已承服罪人之尙不伏法一向假息者已是萬萬失刑況擧國悲憤瀝血雪涕之章堆積公車而天聽愈邈王章不加臣民憤痛三載如一日今玆換錢之書本罪之外尤見其跳踉縱恣締結排布之跡若不及今拿致嚴覈則絕島窮海實有難言之憂請發遣金吾郞卽卽拿來先問換錢之因何事用何處其前後窮凶情節締結陰謀一一覈出夬正已款之罪亟施久逭之章敎以伊時處分意有所在不必如是煩請矣性源曰宇鎭是何等凶逆而敢自棘中通書京洛地方官若有嚴畏國法之心安敢一任其縱恣跳踉乃至於此牧使總治一島常時若能檢束寧有如許變怪請當該地方官爲先拿問嚴勘牧使一體罷職從之性源曰觀鎭之所捉納傳書者濟州人二名請出付捕廳窮覈其傳書情節及換錢委折一一取服從之敎以爲先令刑曹嚴覈得情
정조 12년 · 강
命閣臣監印禁髢事目
정조 12년 · 목
敎曰禁加髢事目印役將始而稟事與擧行之際如是錯誤承旨以多人之故不能專一而然監印閣臣一員依閣誌卽爲啓下印出頒布等節主管入稟俾無遲滯之弊
정조 12년 · 강
命畿邑災結依道伯狀請施行
정조 12년 · 목
備局啓言該監司趙鼎鎭狀啓以爲今年農形均無豐儉之區別故不爲分等流來舊頉爲七百餘結每年新災中混同磨勘自來謬例昨年川浦落未蒙永頉數亦不些新災亦至一千五百餘結之多比諸地部劃下八百結其所不足爲一千五百三十二結特許劃下舊還毋論還餉丙午停退條中限四分一酌定準捧推奴徵債及各宮房凡係擾民之事亦當禁斷請竝令廟堂稟旨分付矣毋論某道流來舊頉亦豈無之而旣以七百餘結歸之舊頉又以昨年反浦分而言之者未免架疊新災一千五百三十餘結亦過所料大抵今年畿農雖云少減於始望別無災名之可言加劃一千二百結以準二千結則新舊災頉似可分排以此數劃給舊還今方從略分排使之待知委擧行推奴徵債及各衙門各宮房凡係擾民之事竝依狀請禁斷而所請諸條之後錄條陳自是各道通行之例今此狀辭有違定式請該道臣推考允之敎曰回啓中災結所減不過三百餘數此不必較量依狀請準數施行舊還事廟堂所分排者雖未知如何而必準丙午條四分一之數可也又啓言諸道舊還都數多至一百五十五萬八百餘石當此諸路豐登之時雖令準捧未爲不可而數旣夥然民力宜顧就元數中限二十一萬六千石分排磨鍊準數徵捧之意分付諸道至於關北旣因特敎全一道停退分排一款非所可論海西之尤甚邑關東之尤甚之次邑關西之尤甚及之次邑之尤甚面里依分等狀啓覆奏勿爲徵捧之意請分付敎曰畿邑舊還分排後更爲草記他道癸卯以前條亦勿擧論仍於俵下諸道時措辭分付俾無虛實相蒙强弱相混之弊又啓言京畿舊還餉丙午停退六萬七千三百石零依下敎以四分一分排則當捧爲一萬六千八百三十石零以此分付收捧外此諸道亦依下敎以癸卯以後條酌量分排則其數爲十四萬四千九百石零比當初磨鍊所減爲七萬一千四十石零請以此分付允之
정조 12년 · 목
以李晩榮爲典籍落仕最久人也李端亨爲假監役辛翊寧爲大靜縣監
정조 12년 · 강
以白師謹爲濟州牧使尋遞以李一曾代之備薦也
정조 12년 · 목
敎曰更思新除之人方在外邑等待其上來不但曠官可悶徒有迎送之弊舒川前郡守白師謹仍任前職濟州牧使之代更爲議薦事言于廟堂
정조 12년 · 강
召見判尹徐有防于重熙堂
정조 12년 · 목
予曰首母事依昨日下敎擧行而今則士夫家果能聞知於節目未頒之前耶有防曰臣於昨夕知委五部使趁今朝多聚首母則合爲三十三人自內局出送見樣於典醫監醫女及先學之老醫女故使諸首母一一隸習則暫時曉解終朝之內一齊手鍊矣仍爲嚴飭使之今日內士夫家及閭巷諸處一一傳習則渠輩以爲日力未長限以明夕則似當遍行云故依其言寬限矣近來侈風大是痼癖俄伏聞傳言則路上一隸持涼簇頭里而以泥金繪畵云豈非萬萬駭然者乎予曰朝者有如此者見捉於營門云矣
정조 12년 · 강
刑曹以罪人李顯大等草供啓
정조 12년 · 목
該曹啓言罪人李顯大處推問則所供以爲渠以濟州假吏行商爲業到大靜接界則大靜人宋成昌來懇曰吾家所接罪人金宇鎭欲傳京札汝之番行商在於恩津物貨區處後轉往京城推尋金龍宮家傳給書札則自其處當給一百五十餘兩錢回便持來則當以三十兩酬勞云故仍捧其書札一封旌義移配罪人貞喆在濟州時相親矣八月以全鰒貿易往于旌義則貞喆出給一封書曰汝往近京之地傳此書札於長湍東坡云故果爲逢授到咸平致敗船隻回糧難辦之中宇鎭書札尙在囊中故敢生得食回糧之計仍向京城昨日始往於義洞金龍宮家納其書札則以爲如渠凶漢豈可裁書於吾而亦豈有所給之錢乎汝當死矣姑留奴家云云炊給夕飯故仍爲留宿矣今朝至有此境至於貞喆書簡姑未傳給云更推汝旣乘船致敗則必有地方官之捜檢所持書札初不現發乎抑亦現捉而任其持來乎船中沙格果爲幾人而今在何處乎所供以爲發船時稔知本官之捜檢故兩封書簡納于囊中隱置於甘藿封中初不現捉而咸平敗船時則所載之物非公物亦無人物渰死故不爲捜檢船中沙格合爲七人而其中五人則靈巖人二人則矣身與金石只俱是濟州人云更推施威宇鎭卽荐棘罪人汝亦當知防守之至嚴而書封無難持來則平日之往來聲氣之相通可以推知而書中辭意亦必詳知更爲一一直告所供以爲只緣宋成昌三十兩所給之說捧來傳致而初不親熟書中辭意何以知得乎與貞喆顏熟一款俄已直陳與宇鎭如有相對之事則何可一告一否乎更推宇鎭旣有渠家毋論某事當直爲寄書於渠家而今此書封之來傳於金龍宮家抑何委折所供以爲傳于金龍宮家則出給錢兩云故矣身迷劣之心金龍宮以宇鎭之家知之云更推囊中書札雖有沈水之痕可辨字畵則致敗大洋豈有是理敗船等說俱是粧撰今番上來專爲宇鎭往復綢繆之致金龍宮家所傳書封外亦必有書札相通之處斯速直告所供以爲咸平敗船時所佩囊子盡爲沈水去水乾淨一番下鑑可以洞燭云受來書札則金龍宮家及貞喆家外更無他處云更推貞喆相親之事不問直告宇鎭相通之跡施威不服爲宇鎭腹心之狀昭不可掩前此往來當不知爲幾次傳書者幾處通信者何事所供以爲宇鎭之書簡緣於宋成昌給錢之說貞喆之書簡寔出於在前顏面而越海之役今始初行則前此傳書之幾處實爲曖昧云罪人金石只處推問則所供以爲矣身爲船中火丁遇風致敗歸鄕無路顯大謂矣身曰與吾同往京中可得一千餘兩換錢云云問所謂得錢處果是誰家顯大曰卽金龍宮家汝到此家其兩班若有問以爲令監嗜飮酒肉而無路繼用爲對云故矣身云所謂令監吾未知得若採問則何以答之云則顯大曰汝之妻家在於令監居處之後詳知凡百爲對則毫無他慮得食得衣云故但信此言同來龍宮家顯大使矣身坐大門間入去舍廊矣一喪人乘馬出來矣身與顯大經夜於其家今當此境矣身雖是濟州之人宇鎭定配與否初不知得則同往受札相面酬酢初非可論顯大則以本邑衙前往來京中矣身則今番初行云推問金觀鎭汝與宇鎭爲幾寸親而書中辭意果是何如不付書於渠家而作書於汝者又是何故前此顯大亦有往來之事乎所供以爲矣身與宇鎭爲六寸兄弟間而昨夕有一鄕漢初稱全州人而求見故招入則以爲大靜人云故矣身謂以必是誤尋而來云則厥漢以爲宅一家有大靜荐棘罪人乎答田雖有之此是逆賊豈有通涉之理汝持筆蹟而來必死云則厥漢號泣曰然則一千二百兩換錢見失云云故不勝驚駭見其所謂手標則以小片紙書以取用麤木價爲一百五十兩何必較計此紙傳亮使之覓給云云宇鎭弟寧鎭字卽亮字故也矣身不覺驚心使兩奴守直厥漢躬往左相宅細細告達矣李顯大更推汝之情節已於金石只之招盡爲綻露以金哥所納手標觀之則乃宇鎭之書而有誑劫受因等說斯速直告所供以爲到今豈敢有發明之心哉千餘兩換錢之說或慮石只之不來以多數言及之致今始初行云者或冀免罪之計喫肉飮酒等說使龍宮家無疑給錢之計而當初宋成昌謂矣身曰吾家居接令監聞汝上京邀請一見汝往見後受其書札而上京則必有所利云矣身以爲見露於守直軍可慮云則成昌以爲近來守直比前稍歇云故與成昌同見宇鎭則書給手標故果爲持來至於誑劫受困等說實無指的可達之辭云更推汝之親見宇鎭今旣吐實爛熳相通更無可疑與宇鎭必有陰謀凶計從實直告所供以爲一見之外更無往來之事云更推汝之終不直招已極痛惡而囊中又有書札此則何罪人書札乎所供以爲此則實不知或者金石只之所受來乎云金石只更推所供以爲本牧定配罪人李昌順謂矣身曰吾之四寸居生於壼洞著實傳致此札之意言及故果爲受來而未及傳致云更推此外又有何人之書札乎所供以爲昌順付書時謂以書封中又有金座首之書簡同傳于昌甲則可以轉傳云而金座首卽甲山來定配罪人名不知云更推取考徒流案元無甲山來定配罪人只有陽德來金後文大丘來金亮基何者爲金座首乎所供以爲實無以知得問于李昌甲可知云矣宇鎭何等劇逆而今此顯大旣稱官吏頗異愚氓而潛入荐棘之內爛漫酬酢與受手標無忌沒憚一何至此至若貞喆又何等凶孼而平日親熟之說無難直招親密凶逆之跡自皆綻露決不可自臣曹一番推覈而了勘雖以金石只言之甘作顯大之隨從至受昌順之書札欲爲傳致之計一竝移付捕廳更加窮覈斷不可已所謂金座首問於李昌甲後始可究竟纔已發差待捉來送于捕廳以爲取招之地而罪人防守法意至嚴如宇鎭者譏諷操束豈容少忽而一任外人之相通地方官雖有拿問之命該府使之初不禁戢於潛入之時又不搜驗於發船之際者不可罷職而止顯大敗船旣在咸平境則毋論公私船所當科檢而泛然放過竝與貞喆配所地方官一體拿問嚴處宇鎭貞喆保授主人捉致營獄嚴加鉤覈後狀聞之意請分付從之敎曰其中金後文金亮基等所坐又果何如則敢生傳書之計有此募人之擧卿等之當問不問雖因昌甲之未捉論以事體難免疏忽未捉之昌甲待捉來嚴覈以聞而顯大處此一款嚴問得情事分付捕廳
정조 12년 · 강
應敎李宗燮副應敎李敬五校理徐配修副校理安策沈興永修撰申大尹閔昌爀副修撰金啓洛宋翼孝聯箚賜批
정조 12년 · 강
箚略曰噫嘻痛矣宇賊之尙今假息於海島八城之憤痛去而愈酷不意今者換錢之札又何凶謀而窮島棘中綢繆寄托跳踉之跡若是狼藉陰秘之計今又現捉目下難言之憂寧有旣也拿致嚴覈一時爲急大僚所請宜卽從施而及承批旨又此靳允臣等抑塞悲憤實欲叫閽碎首而不可得也伏乞亟從大僚之請焉地方官之拿問嚴勘旣蒙允許而至於牧使則不可罷職而止爲先削職一體拿問斷不可已也批以宇鎭之減死酌處非無商量而渠敢肆然募人傳通書札妖惡甚矣放恣極矣朝筵雖有左相所奏不許所捉書札之登覽者以其渠有老父意或不忍遠別之情私有此昌死探問之擧故耳今見刑曹草供聞該堂言原書札中無一語及於渠父生死但斷斷於換錢等事云固知渠之別種而猶不料無人心無人理之愈往愈甚也卽此一事殺亦無惜渠罪自渠罪處分自處分不允附陳事依施
정조 12년 · 강
命別監李景樞移刑曹嚴囚
정조 12년 · 목
一所巡廳以景樞犯夜執捉啓敎以厥漢之前後所爲無形乃敢犯夜於禁令至嚴之時尤爲痛駭令該廳爲先除名移送刑曹嚴囚以待處分行首別監令該廳科罪司謁令攸司科治○刑曹以景樞卽爲嚴囚司謁崔昌祿移義禁府處之啓敎以待用刑令兵曹決棍
정조 12년 · 강
慰諭北道民人別下賑資
정조 12년 · 목
敎曰咨爾北方之人役車其休歲亦暮止此政村酒社鼓山樞互答之日而胡罹此仳㒧顚連之苦也關以北數千餘里野無遺秉居無宿糧幾千萬生靈嗷嗷然如在水火道臣評事之啓交聞送奏乙丙之枕遑可一日安乎予觀農政之書旱宜田種澇宜水穀失之野而收之峽歉於此而登於彼故曰周乎農者凶年不能殺斯乃諸路之所同然而獨本道則一遇恒雨百穀俱痒貧富惟均公私遍竭重以山海兩阻貿遷無路假令箱有餘布場有餘畜化居不得束手以竢此又諸路之所未有而惟本道爲然也然則今之所謂稍實也之次也尤甚也特强以名之耳其實一也北關之歉甚於南關慶興諸邑又北關之最方秋而流亡者有之未冬而浮黃者有之蓋不待北來之言而地勢民情可推知也嗚呼今夏之雨何道無之而畿湖嶺南一是豐登關東兩西亦旣免歉使本道雖遜於湖嶺可方於東西則豈不同享有年之樂少寬北顧之憂而造化每惜全功接濟茫無涯畔咎實在予民則何罪玆予命以奎章閣直閣鄭大容爲北關慰諭御史往撫大小民庶留管賑政爾尙是依是庇無予云遐嗚呼言語之於感人末也今以九重之邃千里之遠乃欲憑數行文字慰諭爾奠接爾誠疏矣然敷心之謂言敷言之謂文文之所宣心有相感予雖否德爲爾父母心之所往亦豈無自然通應之竗也賙活之具面授規劃蠲免之政另循優典御服御供之需留作別賑更以內帑錢二千緡綿布一百疋胡椒三十斗付御史齎送別貿穀物俾辦粥飯饋之於餞迓之際咨爾北民知予懷保之苦心少須臾各安其堵各守其業容竢東作服力田畝且勤且勸無失其時則上天至仁有願必從來年之告熟理之常也咨爾北民明聽無譁爾饑若予饑爾飽若予飽爾困若予因爾安若予安予以爾與共休咎爾等縱不欲以予心爲心得乎呼燭申申亶由腔赤咨爾北方之人○代捧蕩減停退䄮新還餉代捧南北關尤甚邑三分一之次稍實邑四分一新還餉停退慶興三分二南北關尤甚邑折半之次邑三分一稍實邑尤甚社里稍實社里次次遞減舊還餉南北關尤甚之次稍實邑竝停退田稅大同米布停退慶興全數南北關尤甚邑折半最難捧民人全數之次邑三分一稍實邑尤甚社四分一內寺奴婢貢錢米布南北關稍實邑外竝停退如有已捧處以明年貢計減雖未入官已捧於民間處還給內寺奴婢京上納物種蕩減計減與還給上同兩本宮別差所管海戶納各等進上五十七種蕩減計減與還給上同賑資秩南北關折米一萬五千石南關賑資待狀請加數劃給次南關穀二萬石移劃北關慈殿慈宮進上謹遵慈敎一體停免價錢米布留作賑資如有出於民者則已捧計減與還給上同南北關每朔朔膳三名日物膳方物蕩減價錢米布留作賑資計減與還給上同甲胄價米布停止留作賑資封減與還給上同臘肉進上未捧邑蕩減已捧邑留作賑資已捧邑計減與還給上同空名帖一千張成給三手軍錢蔘價錢布南北關尤甚邑蕩減之次邑分數停退餘數留作賑資計減與還給上同月課錢米留作賑資船稅錢貿鹽補賑歲時別賑資秩內帑錢二千兩綿布一百疋胡椒三十斗○傳曰諭北道綸音楮注紙粧䌙九十件內五件內入五件五處史庫一件弘文館咸鏡監司李崇祜咸興判官兪漢敦永興府使任屹吉州牧使李殷福鏡城判官趙雲紀慶源府使洪聖淵會寧府使李潤慶鍾城府使安廷玹穩城府使鄭潤弼北靑府使柳知養安邊府使朴宗來慶興府使徐㬦富寧府使李光燮德源府使趙▣端川府使李汝節甲山府使黃泰彦明川府使沈能翼三水府使具明遠茂山府使柳心源長津府使李敬懋文川郡守李師曾高原郡守柳相燁定平縣監李禹昌洪原縣監洪允復利城縣監柳光迪高山察訪宋益中居山察訪安仁宅輸城察訪宋應昌咸興監牧官具馨遠北兵使洪和輔南兵使姜五成北虞侯李文恊南虞侯趙岱北評事朴基正城津僉使李翼純高嶺僉使姜膺煥訓戎僉使崔孝達潼關僉使韓世昌柔遠僉使朴天柱美錢僉使盧世甲乶下僉使姜道瑊魚游澗僉使金聲大西北僉使趙齊崚惠山僉使張翼大別害僉使徐潤載▣波知僉使崔禹鉉雲寵萬戶李萬五仁遮外萬戶洪龍河神方仇非萬戶金樂水羅暧萬戶金昊吉魚面萬戶曹允彦鎭東萬戶盧尙樞梨洞萬戶李重植撫夷萬戶金斗聲阿吾地萬戶朴輔天造山萬戶李茂春▣溫萬戶趙齊崙阿山萬戶徐慶殷森森坡萬戶高善興豊山萬戶康思周古豊山萬戶劉道平防垣萬戶鄭昌仁廢茂山萬戶高齊興在德萬戶金亨三永達萬戶尹宗鐸吾村權管朴處義寶化堡權管禹昌世梁永萬洞權管朴信規乾原權管康就日安原權管康元堯黃坧坡權管尹聖佐西水羅權管金成鼎雙靑權管吳性寬黃土歧伊權管金貴泰小農堡權管朴明勳自作仇非權管成履福廟坡權管金永玉同仁權管尹弘心舊▣坡知權管金志和江口權管李喆懋各給一件楮注紙不粧六十件內八件內入一件備邊司一件外閣一件承政院領議政金致仁領府事鄭存謙判府事徐命善領敦寧洪樂性判府事李福源金熤李在恊兪彦鎬左議政李性源右議政蔡濟恭提學金鍾秀檢校直提學徐有防李秉模檢校直閣金載瓉徐鼎修鄭東浚直閣鄭大容待敎尹行任監印承旨李時秀各頒一件三十件御史齎去監兵營邑鎭驛上白紙不粧五百七十件內十件內入一件外奎章閣九件西庫一件成均館原任提學吳載純原任直提學鄭民始徐浩修朴祐源原任直閣金憙金勉柱徐龍輔都承旨沈豊之左承旨李亨元左副承旨趙衍德右副承旨尹行元同副承旨南鶴聞翰林李相璜金祖淳有司堂上徐有隣李在簡鄭昌順監印堂上沈頤之外閣官成大中咸興府三十二社永興府十三社吉州牧七社鏡城府六社慶源府十三社會寧府十六社鍾城府十四社穩城府十七里北靑府二十一面安邊府十三社慶興府八社富寧府九社德源府五社端川府十社甲山府十五社明川府七社茂山府十七社三水府十六社長津府五社文川郡六社高原郡五社定平縣九社洪原縣六社利城縣三社各頒一件二百四十二件南北關文蔭武未出身前銜時仕人分給十五件御史加數齎去量宜分給本閣別印四件內一件外奎章閣三件西庫內閣及內入件合附以入○敎曰才難不其然乎可謂九原難作今番北道綸音頒布事慮或不能領會以無於例之傳敎別爲書下此猶不足筵席口授面敎則營邑鎭驛件當只書營邑鎭驛以爲官上之地而抽栍取見則以內賜職姓名書之然則此後此册不在於官遞任後當持來焉有廣布之意乎社名不書邑號外此疏漏之端不一而足前此京外許多綸音頒布時以故待敎之善爲擧行予則不費精力今於屢敎之後擧行如是草草或豈不駭然才分雖非强爲之事苟能盡心如許小事豈或如是待敎尹行任從重推考
정조 12년 · 강
命擊錚人崔敬周自本府勘處
정조 12년 · 목
開城留守李致中因金川幼學崔敬周擊錚原情韓有樞三條罪狀盤問於干連諸人則有夫女劫奪一節厥女本以寡女累次改嫁窮不能自存至於舂汲於有樞之子家則不可以劫奪爲言壓良爲賤一節則不過一時使役而旣無買賣文記又無戶籍懸錄則其非壓良可知濟州妓作妾一節則代口贖身果有文跡已丑年各邑妓還屬時以有子女分揀而濟州人物不得移接他境載在法典其罪狀令該府嚴處大抵崔昌祚之構誣有樞出於逐還本鄕後欲以輕價買其田土匿書誣人至於被謫其子擊錚呼冤極涉無嚴請令該曹稟處○刑曹啓言有樞罪狀令該府拿處昌祚旣以匿名書爲罪金贖之典非爲此等重罪而設何敢以窮未納等語肆然請宥乎敬周擊錚之罪請令守臣考律勘處允之
정조 12년 · 강
召見節目釐正堂上尹蓍東監印閣臣尹行任于誠正閣
정조 12년 · 목
敎曰禁髢綸音事目楮注紙粧䌙件二百件不粧件三百件白紙不粧件一千件印出事令內閣知悉分付監印廳
정조 12년 · 강
命忠壯公金德齡宣諡日仍爲賜祭
정조 12년 · 목
敎曰忠壯公金德齡賜諡之行將發宣諡日仍令賜諡官爲獻官賜祭以來忠勇凜然常所歎尙祭文當親撰以下以此分付御製祭文令道伯書揭祠與院間當揭處一本印上事令內閣分付
정조 12년 · 강
大司諫嚴思晩司諫金復休掌令趙武範持平吳泰彦獻納申禹相正言朴載淳柳▣聯箚賜批
정조 12년 · 목
箚略曰宇賊尙今假息已是失刑乃敢肆然通書求換錢貨不知將欲何爲當此國人齊憤憂虞轉深之日決不可仍置亟命王府拿來嚴覈得情夬正王法而至若傳書二人及該縣監該牧使旣允大僚之請臣等姑不更煩而所謂觀鎭則知情之律烏得免也謂宜先施黨與之律批以勿煩
정조 12년 · 강
大司憲趙瑍執義宋銓掌令鄭景祚上疏賜批
정조 12년 · 목
瑍疏略曰嗚呼近年以來隄防不嚴逆孼凶徒無所畏戢至於今者宇賊換錢之變而極矣渠以承款之妖逆敢生叵測之凶計乃於海島圍棘之中通書京洛恣意換錢其疏踉放肆之罪已無可論而締結陰圖之跡盡露無餘潛聚錢貨將用何處暗通私訊將營何事排布之秘謀旣至此極將來之隱憂實有難言請令王府拿覈換錢之情節夬正已款之罪以洩積年冤憤之慟焉且宇賊旣貽書於金觀鎭則觀鎭之於宇賊其情志之相通明若觀火渠雖先爲發告而第其書中所言若是陰秘則非至切至密之間而夫豈有遠地書托之理哉平日和應之跡昭不可掩亦卽鉤覈施以當律至若濟州兩漢之潛通劇賊受來私書萬萬節痛惡揆以獄體不可付諸秋曹請依大僚所奏移送捕廳期於得情批以堂批悉言之矣附陳金觀鎭事渠旣登時往言左相似無同情之跡當觀査事出場矣銓疏略曰宇賊之棘中通書誠一大變怪也錢貨換用明有叵測之情文字往來灼見排布之跡伏願卽命拿來更加窮覈夬施常刑該牧使初不檢束之罪與地方官無異不可罷職而止幷令拿問重勘宜矣噫嘻臣民之積冤茹痛三載于今矣逆醫則移配西邊殆若尋常罪謫時偉則薄竄近島初不一番鉤覈國人之憤當如何哉惟願幷允群請焉臣素患癖積之症癏曠之罪惟鈇銊是俟伏乞遞臣之職治臣之罪以安私分景祚疏略曰逆宇是承款之賊其何敢惟意跳踉私通書札哉臣謂亟令盤覈夬正王法斷不可已也觀鎭以逆宇至親往復書札交通錢貨則逆宇情節必無不知之理捉致該曹嚴覈得情濟州一島素多凶賊輩竄配如宇賊之至妖大慝猶且任其通書於京洛則日後之弊不可勝言地方官該牧使幷卽拿覈施以當律幷批以勿煩
정조 12년 · 강
慶尙監司金光默以新寧外倉還租移捧平倉馳啓
정조 12년 · 목
該監司狀啓以爲因新寧幼學金弘澤上言令本道論理狀聞事有命矣該縣監兪彦錥牒呈內山倉於本縣程道稍遠冬節輸運弊費不些外倉所捧之別會盡數移捧於平倉而不然則依軍威義興例米太輸納山倉租色則移捧平倉則大爲民幸云矣內倉外倉法意有在元會別會之穀均是軍餉今因邑民不便之言遽改關防已成之規則以屬邑一般之弊亦必接跡而起其在嚴軍制備不虞之道有不可擬議至於租色比之米太殺有緊漫之別兩邑又有可行之例故新寧外倉租二千一百六十四石今秋爲始使之移捧平倉俾除遠輸之弊
정조 12년 · 강
命去戊申嶺南號召使趙德鄰召募使黃翼再罪名蕩滌
정조 12년 · 목
禮曹啓言以慶尙道幼學李鎭東等上言回啓批旨內辭意問于大臣則領議政金致仁以爲取見嶺儒所納册子則當戊申亂逆之日十數邑前銜儒生相率倡義聚衆部署雖無鏖兵斬賊之功發通曉告各自激勵可謂不負鄒魯之遺俗有足可尙而第其上言措辭封納册子已是越格別錄以下三十餘人率多隨意崇奬別無公私證跡猥越甚矣況權榘則累出逆招節節可疑按撫使朴師洙自嶺還朝以榘獄辭之一皆餙詐力請更拿昭載戡亂錄今乃許以忠節卽此一事可反三隅今若專信其言追加褒賞則適足爲傷國體而開倖門之歸以此册子下送本道使之詳覈相聞後稟處似宜至於金聖鐸趙德鄰黃翼再皆在罪籍而聖鐸則得罪名義至於杖謫德鄰則敢陳凶疏語意陰慘而肆然混置於諸人稱冤之中欲售嘗試之計狀頭李鎭東不可不嚴勘以懲日後云左議政李性源以爲取見嶺儒所納册子則此係私家文書不可凭信倡義外別錄等諸條不免挾雜雖以倡義諸人言之十三郡中安東爲首安東之上副將已於今春特降超秩贈官之命則其餘十二邑上副將便是已蒙褒尙今若遍加則朝家恩典反歸屑越臣意則令該曹考出各邑可據文蹟刪去繁蕪只錄姓名及諭檄文字下送本道使之刊布則庶爲激勸之道云右議政蔡濟恭以爲嶺儒之必欲以戊申倡義一塵睿覽者其意非出於希望蓋欲暴白其當賊變而忠義所發矢死靡悔之蹟也其心雖苦其徹無路乃於禮曹覆啓之批洞悉其忠義所激嗟賞其鄒魯餘風十行辭旨昭回日星儒生輩抱此以歸則六十年蘊結可洩七十州志願斯足他日隕結之報庶可士士同然雖以朝家酬報之典言之華袞之褒萬歲可傳又況所進册子將使之入梓廣布以爲他道感聳之資其褒忠奬義豈可與貤贈存恤之猶屬循常者同日道哉此外無可達矣云請上裁敎曰取見所進册子多示嘆賞仍命收議大臣意豈徒然乎哉欲使鄒魯之鄕忠賢之裔得洗六十年積冤厚誣也大抵詿誤場中擧能超拔至有爭先倡義之事其氣節誠忱可謂自別於他道舊甲重回舊功咸錄以此時見此册烏可無拔例褒嘉之典而今見諸議雖有參差亦何必求其苟同令本道更査稟處事撮要刊布事幷依領左相議施行而觀此册子其時號召安撫之功趙德鄰黃翼再誠有之翼再之橫罹本有公證德鄰本事雖未到底諦悉而先朝下敎旣許以望士晉秩擢用置之近密後十年臺臣追提乙巳疏語請竄而一故相疏請拿覈俾暴其冤及其置對也一故相以幾不免枉害無罪爲說畢竟有給馬賜來護其行之恩典旣自乙亥以後國是大定而亦下給牒之命且況近日過於此之事苟無關於大隄防猶且蕩滌而疏通至於兩人事先朝之恩春善此故相之擧措又如許是年是人政合紀錄故承旨慶尙上道號召使趙德鄰故牧使召募使黃翼再罪名歲抄中特爲蕩滌此乃仰述恢蕩之聖意凡我嶺土人士知予今日申諭之意益勤絃誦之工孝於家忠於國萬子孫無斁以答我先大王天地覆燾之盛德大恩事知悉
정조 12년 · 강
召見輪對官及嶺南封章儒生于誠正閣
정조 12년 · 목
予曰儒生進前以次奏姓各居住及誰某之子孫李鎭東曰居在禮安故監司明益之玄孫矣鄭章簡曰居在榮川故相臣瑑六代孫矣金相寬曰居在榮川故都憲應祖六代孫矣柳運標曰居在寧海故縣監萬斗六代孫矣柳鳳祚曰居在安東故牧使雲龍八代孫矣金應鎭曰居在榮川文節公淡十一代孫矣金永斗曰居在順興文節公浹十二代孫矣李鎭憲曰居在醴泉故參判禹九代孫矣予曰昨下批旨爾等似未及見之故別書一通以給爾等詳見可也若知爾等之屢朔伏閤彷徨於闕門咫尺之地則豈使留滯之至此耶今當舊甲重回褒忠紀功册子中所載諸人皆以名賢之裔辦此倡義之擧予固賞歎矣大抵黨目一出臭味各殊近來朝廷之視嶺南殆同異服誠可慨然當初下道之賊變由於詿誤誑惑之致而不知逆順之分故也京師根本之地而凶逆多出於京師不以此而盡棄京師奚獨於嶺南而以此盡棄乎當此人才渺然之日嶺南許多人士必多收用之人若使蒐致幷列於朝端政合恢蕩之道矣右相則似於嶺南聲息不疏故向於筵中已有酬酢爾等亦以予此意傳布坊巷使知今日筵敎可也予謂承旨李敏采曰草記批旨歲抄單子已爲頒給乎敏采曰名義所關公議至嚴決不敢頒給於儒生矣予曰似此擧措極爲駭然先朝下敎昭載日記至於今日安敢瀆撓乎此若關於辛壬大義理則予豈有所放過耶敏采曰册子中德鄰翼再之混錄已極挾雜豈可以此遽施蕩滌之典乎且德鄰凶疏語意陰慘匪特數句節而已臣雖無似亦知有義理實無奉承之路矣史官金祖淳曰今此承宣所奏實爲允當何乃摧折之太甚耶予曰汝是乃祖之孫予亦不得使汝勿言至於承旨則豈非不緊之甚者乎祖淳曰德鄰凶疏中所謂匪心無求云云者是豈臣子之所敢萌心發口者哉且其倉卒之日掩涕登阼云云等說其用意之秘譎遣辭之凶悖實有浮於泰億敎文中半夜二字逆如德鄰敢生申雪之計朝家又從而疏釋之竊恐己巳餘孼復生覬覦之心也予命司謁出給傳敎於儒生命鎭東讀之訖予曰承此傳敎爾等之心皆充然有得乎鎭東等曰感泣之極無辭更達矣祖淳曰凶逆如德鄰而至請申雪者亦是凶逆也殿下欲使凶逆輩充然有得未審殿下欲安用而爲此乎
정조 12년 · 강
重推昨日坐直承旨
정조 12년 · 목
敎曰義理關係與否豈無商量者乎本事處分委折亦豈無考據者乎予之一念惟在明天理追先志六字事有關於追先若或一分相妨於義理固不敢爲也至於此事不然況予之嚴於義理則豈不若今日承宣乎昨於草記批下之後屢請承傳色繳納至四更不休看作大事然擧措殊不堪一笑況昨日丙辰日記考出之後尤豈敢若是昨日坐直承旨爲先從重推考承旨沈豊之李時秀李亨元李祖承尹行元李敏采聯疏略曰德隣一疏尙何言哉用意之絕悖遣辭之凶慘直與甲辰敎文中句語一串貫來則其詬罵天日斁滅倫常之罪可謂上通于天此非特先大王之罪人實是千萬世之罪人雖以我先大王恢弘之德屢下決處之敎而懲討之論愈久愈激何可擬議於疏釋乎假使德隣有戊申召號之擧前此凶疏逆節已彰召號一事本不足有無於其間又況其疏中不道之說傳襲乎賊鏡敎文唱喁乎前後亂逆者乎以此論之其所謂召號之擧不過出於死中求生之計噫嶺南十三州倡義之人去處響應忠君報國之心卓然可觀而每以麟亮之近出爲恥若使德隣因此而疏釋蕩滌與褒贈諸人同條竝貫則忠臣義士豈不包羞齎抑於冥冥之中乎噫彼嶺儒之見不曾及此寧不寒心至於黃翼再之所犯關係至重亦豈可擧擬於蕩滌之中伏乞特寢趙德隣黃翼再罪名蕩滌之命敎曰明天理正人心存天下之大防扶天下之大綱予亦略有所得於宋賢東儒之說者豈或歇後於此等處有昨日處分乎憧憧一念輒於義理邊着眼而至於趙黃事切有斟量者存焉黃固無論趙亦可恕先朝下敎若曰文字罪其人非王者美政登筵諸臣亦莫不贊揚無一人立異者其後聖敎又若曰乙巳疏辭中第九條引喻出於朱子甲寅封事第十條正名實三字尤不可以此爲罪蓋以是非分名實協贊諸臣之所不免也委官以下同然仰贊白放之請至發於按法之列逢今年述古事有何不可之端觀此承宣疏語不識事實委折之如何直以兩人名姓之罕見聞眼瞠口呿擾擾攘攘殆若生出別般反案事端而曲加疏釋者然諸承宣事誠大孤陋苟有關於辛壬大義則予之嚴防而嚴守其可不若今日不解事之承宣輩乎今人昧於典古爲痼疾遇事輒如是顚倒似此等人難以常例過加飭責此上疏爲先還給使諸承宣取考堂后所在乙巳丁未戊申丙辰丁巳戊午己巳丙午等年日記以解滋惑之心○諸承旨詣閤請對以司謁口傳下敎曰都承旨及右副承旨旣在藥院不當干攝於此等事其速退歸豐之奏曰趙德鄰凶疏關係至重繳還之路阻矣疏請而未蒙允矣不得已相率請對不得請則不敢退也屢下嚴敎而輒以不敢遽退之意仰奏命左副承旨李祖承入侍退傳下敎豐之等歸院頒布批旨聯疏徑出曰荐承不敢聞之敎依例頒布終有失職之罪陳疏自劾徑出禁扄伏乞重勘賜例批仍命牌招敎曰若有牌不進呼望之擧則院隸當科罪都承旨有別般下敎事使速入來人臣事君只一心字而已以今日擧措觀之都承旨之心誠有不可知者矣事係緊重則碎首天陛可也不然則姑爲頒布以待公議可也不此之爲協陽門一步地不肯離動不忍聞不敢聞之敎聽若尋常此何擧措此何心腸待其入來坐之啓板前同副承旨傳此下敎其心所存使之詳陳近來政院事誠不成說中間壅遏命令不通安在其喉舌之義也向來李時秀李亨元皆承飭敎而今日擧措又復如前似此規模必當一番釐革而後已諸承旨不直陳其所以然都承旨不直達其心之所在則當以鞫囚例治之當初下敎不啻縷縷皆是匪怒伊敎出自眞情而頑然不動恬不知變其可曰有臣分乎豐之等入來聽傳敎於啓板前命來詣閤外以司謁口傳下敎曰今日擧措抑何心腸其心所在斯速知入豐之奏曰德鄰蕩滌之命遽下臣職在出納不容泯默屢犯唐突之罪者只出於爲國願忠之心而已敎曰予之嚴於辛壬義理者豈不若都承旨乎又敎于時秀亨元曰向者以繳還事至有定式不過數朔恣意壞了其罪倍於他承旨矣時秀等奏曰伊時飭敎銘在心肝而關係甚大自不覺復蹈死罪敎曰德鄰所坐若是惡送則予之所知豈不及於承宣乎若有極層凶逆則承旨輩將何以處之乎豐之奏曰德鄰所犯實是極層凶逆故違越飭敎冒死煩瀆若下此一層則豈不奉承向來飭敎乎敎曰德鄰果是劇逆則屢下不忍聞之敎而無意頒布及聞李祖承之言而始爲頒布者何也若然則負犯如李玄逸李鳳徵金聖鐸之類而有給牒之擧則只憑李祖承之言亦將擧行乎豐之奏曰屢承不忍聞之敎而不敢退去者出於一登前席畢陳衷情得請乃已之計及聞祖承之言則下敎又是不敢不奉承之敎故遂至頒布此尤臣罔赦之罪也敎曰舊甲重回舊功載紀特命諸道廣採有功勞者啓聞載之綸音頒示中外此是已了當之事而趙德鄰黃翼再不入於狀聞中非朝家所知則果誰知之而得來乎豐之奏曰表忠綸音奬勵忠節莫不感聳而若使德鄰竝蒙記功之典以至罪名之蕩滌則忠逆不免混淆此臣所以憂慨不欲生者也如臣無似忝居喉舌未能逆折奸萌使凶孼生心嶺人之今番擧措莫非輕朝廷之致臣罪至此尤合萬死翌朝下敎曰昨日下敎非爲趙德鄰也必欲矯革政院痼弊而然也近來政院無論事事輕重大小惟以繳還爲事小而罷黜大而流竄作爲準限臨事謀免譽欲歸已以至命令壅遏豈不寒心繳還故事也予豈欲使之全然廢却乎凡所繳還各有其宜有可以一番而心者有可以再三而止者畢竟付之公議而已豈可以一味繳還爲事使外間漠然未知乎向日飭敎李時秀李亨元洪仁浩聞之今之六承宣與仁浩更加着意昨今下敎及所奏之書謄出一通載之日記仍謄故事使後來承宣知悉
정조 12년 · 강
大司憲金載順陳疏賜批
정조 12년 · 목
疏略曰惟彼趙德鄰黃翼再負犯狼藉關係甚大實非尋常罪孼之比也今此特命固知出於大聖人權度斟裁之有在而凶孼生希覬之心王綱有不振之慮喉院繳還實出惟允之義伏願亟寢成命批以處分自有斟量矣
정조 12년 · 강
有政吏曹參議李洪載進
정조 12년 · 목
敎曰玉堂番次苟艱在外及未肅拜玉堂許遞今日政差出○以金履鏞爲校理韓用龜爲副校理鄭致淳爲修撰○敎曰玉堂排望苟艱多儲窠云違牌坐罷人敍用在外玉堂許遞今日政差出○再政以李敬五爲副應敎徐配修爲校理宋翼孝爲副校理李太亨爲副修撰
정조 12년 · 강
召見戶曹判書徐有隣于重煕堂
정조 12년 · 목
有隣啓言李提督享事特定不祧命度支購第建祠親製其記文珍藏其譜系又以降嶽之日仍致賜酹之恩崇報之典靡不用極蓋李提督功烈與楊經理一般而今番建祠後致祭事體尤爲自別祭品依宣武祠例擧行事請分付該曹從之敎曰以豕一口餠一器實果三器泡湯一器糆一器酒三酌燭二丁爲式此後致祭時皆用此例者太常進排執禮大祝以文官未通淸參上爲之齋祝掌牲令以武官五品以上爲之服用器服旣命閣臣致祭又兼將任一提學金鍾秀進去
정조 12년 · 강
領議政金致仁左議政李性源陳箚賜批
정조 12년 · 목
領相箚略曰伏見該曹收議草記批答下者至有趙德鄰黃翼再罪名蕩滌之命翼再所坐臣固未詳而德鄰乙巳疏語第以丙辰諫啓與避辭見之則其疏中無意匪心倉卒飮涕等人所傳道之三四句節外其於正名實條至謂之提說許多凶言爲賊檄掛書之張本云云則其至爲陰慘槪可推知逮捕命下後下敎若曰拿鞫德鄰不過欲受其一通供辭以破嶺人之疑惑果能善供明其本情之不然則可矣及其推問也旣不自服其誤又不自明其心特以年八十難於加刑遽命放送先臣亦陳其異於疊罪依前發配其後臺啓旋請加律至金聖鐸事出始蒙允兪矣雖以先朝安反側之聖念一疏三謫尙在罪籍則其負犯之深重何如也殿下不詢在庭徑下處分喉院繳納責敎截嚴視之如薄過俾不得有言不料聖明之世有此過中之擧也臣於日昨收議敢請狀頭嘗試之罪而殿下不惟不從乃反竝本事而蕩滌之臣之妄言之誅無所逃矣兢凛惶恧蹙伏俟勘伏乞亟賜斥退仍降嚴譴批以今番兩臣處分不惟逢舊甲記舊勞予之所裁量決定者以先王之心爲心卿可不以先卿所執爲歸乎其詳在記注此不更煩而日昨獻議卿雖盛論不當許予見略有參差果不得副施此爲可歎而在卿有何毫分難安之端卿須安心勿辭卽起視事仍命遣史官傳諭○左相箚略曰伏見獻議批旨下者有趙德鄰歲抄蕩滌之命此非臣愚慮之所敢到也德鄰乙巳疏臣實未見而但以當拔册中之意私語僚相矣退聞前後臺閣聲討之論可見包藏之至凶關係之甚重其名尙在册書其孫至拔科榜功罪不可相揜彰痺不可相混藉使德鄰奉使有勞所坐旣重匪勞可贖況號召之命出自朝廷與挺身倡義大有異焉況功無可紀罪有難赦遽然疏釋奈隄防何臣職忝大官旣不能明白敷奏於承問之初又不能直截致討於收議之時昏昧稽緩罪不容誅伏乞亟降威譴以安賤分批以功則有可紀罪不至難赦彰痺未必爲相混予雖急於恢蕩寧有一毫放弛於辛壬之大義大防而有是擧也卿須休慮安心視事仍命遣史官傳諭
정조 12년 · 강
副校理李東稷修撰李尙度副修撰金啓洛聯箚賜批
정조 12년 · 목
箚略曰噫彼德鄰乙巳一疏旨意叵測關係莫重其不可以歲月之稍久事端之已陳有所寬貸也明矣至於翼再則戊申之鞫旣未究竟妖婢之招又成證左三尺至嚴罪籍俱在而只凭不分明之私錄遽滌大干係之罪名物情之驚惑當復如何喉院覆難臺閣爭執亦是職分而承宣重入之後辭敎或欠於寬容擧措亦近於摧折不料聖明之世有此過中之擧也伏乞亟允承宣臺臣之請還寢成命批以不允
정조 12년 · 강
校理徐配修正言鄭來百陳疏賜批
정조 12년 · 목
來百疏略曰趙德鄰黃翼再等事臣固未能諦悉而旣關隄防且係年久則只凭道儒之齊籲遽令罪名之蕩滌殊有欠於刑政審愼之道伏願收還成命竝批以處分豈無商量乎
정조 12년 · 강
命時囚金鎭鼎公罪勘放
정조 12년 · 목
因金吾都囚徒敎曰近來宣傳官輩所爲極爲無形甚至莫重軍兵去就有此遺漏之擧尤極痛駭而旣是混犯容或一分可恕爲先以公罪勘放後草記○義禁府以鎭鼎杖一百公罪收贖放送啓敎以如有功議各減一等
정조 12년 · 강
刑曹以捕校院隸等勘罪啓
정조 12년 · 목
該曹啓言捕校金鼎鉉乘醉鬪毆渠旣自服院隸朴枝彬挾憾批打自有公證劉哥守僕以酗酒相鬪律照勘捕校作黨李仁喆亦不可無罪王義進旣無所犯請放送允之敎以無論曲直下手之罪不可歇治金鼎鉉朴枝彬等從重勘律劉哥則分揀
정조 12년 · 강
遣承旨詣永陵奉審摘奸
정조 12년 · 강
永陵忌辰祭命遣大臣攝行
정조 12년 · 목
敎曰逢今年諱辰享事未能親行情禮缺然十六日永陵忌辰祭遣大臣攝行祭文當親撰矣
정조 12년 · 강
命豐陵府院君孫初仕調用
정조 12년 · 목
敎曰是年是月感舊深切況帶礪舊甲又在是年乎春間雖已致祭尙未錄後可謂欠事豐陵府院君孫趙雲翊初仕調用年或未滿限以支孫年滿人中先爲調用事分付
정조 12년 · 강
召見判尹徐有防于重煕堂
정조 12년 · 목
敎曰事關民事豈可以齋日而不言乎抄戶之政纔已申飭而今聞判尹言數日內文書當磨勘云木綿則尙不齋到朝令之下如是稽滯極爲未安令廟堂嚴飭該曹該道俾令不多日內分給
정조 12년 · 강
親製李提督祠堂記仍命揭板
정조 12년 · 목
敎曰李提督家旣有購第建祠之命而不祧之典出於義起不可無記實之文提督祠堂記玆以製給其孫致癸日宣讀後揭板祠中以華族爲同宗其先又壬辰撰奏之李文忠而又是原任文衡也內閣也記文判府事李福源書之揭板令戶曹主管爲之事分付況逢今年有此擧實出風泉之思提督之未配宣武祠每以爲欠典而春初欲令別爲致癸而未果提督家致癸日遣承旨一體致癸於宣武祠此正古人所謂歲暮春秋無地可讀者也購第等事勿踚此歲事申飭該曹聞於月前摘奸史官回奏之言廟宇荒落所見憫然云斯速修改事分付該曹平壤武烈祠李提督兄弟及石尙書張楊諸人幷享云京廟設癸之日鄕祠亦宜幷擧武烈祠亦爲遣承旨政祭祭文幷當親撰矣日子則何必涓日乎隴西李譜年前出來東國只有一本其書中以己酉年十二月十一日爲提督生年月日以今年此月日設祭仍令禮曹明年是日更爲提稟事分付原譜自內閣致癸日出給本家使之同奉祠宇向於李宗胤拔例調用亦有下敎中原望族何拘我東官方爲敎況李萱乎生年己酉與提督同庚殆若爲萱存錄而準備者然此可謂先蔭閫禦履歷亦豈可云云乎前府使嘉善李萱亞將除授今日內各營門中作窠單付事分付
정조 12년 · 강
命碧潼郡守李漢佐限明年麥秋仍任
정조 12년 · 목
該道監司金履素狀啓道內尤甚七邑中碧潼以最殘之邑民勢遑急而該郡守李漢佐才旣鍊達政亦安詳撫摩懷綏之方竭力措劃闔境安堵如恐失之瓜期已報限麥秋仍任事請令廟堂稟處敎以依狀請施行事分付
정조 12년 · 강
以李萱爲禁衛中軍
정조 12년 · 강
分遣承旨詣宗廟景慕宮奉審摘奸
정조 12년 · 강
定忠愍公林慶業不祧之典
정조 12년 · 목
命寧陵令林泰遠持忠愍公遺事日錄入侍敎曰忠愍公之於林栽洙爲幾代乎泰遠曰五代矣敎曰然則忠愍祠版當裭遷矣泰遠曰栽洙之父綱遠方主祀矣敎曰忠魂毅魄如水在地英靈雖至百世不沫況下此功忠猶命不祧今於忠愍世祀寧或持疑乎特令該曹定爲不祧之典又敎曰向見先正文集中忠愍傳有其詳在日錄之語忠愍玄孫泰遠使持日錄來待而在齋郞直所今日始召見之詳問其家事實聞來益覺歎仰名將義士從古何限而豈有如忠愍之功之節乎聞忠州㺚川忠烈祠以先朝丁未冬賜額院宇因子孫之貧寒俎豆之場鞠爲茂草予於御極之後令三營門分送物力修治秋間因宣諡事竝及院宇之守護今聞以至階戺牆垣尙多未卽修葺云自本官隨毀除治旣有朝令之新定式則該道擧行之如是稽忽極爲駭然當該道臣推考仍令該曹更加嚴飭竝與院宇一新修葺聞其肖像渝邑方謀移模云亦令度支長定送書工模出後形正使之狀聞事分付先朝特賜書院田土尙忠之聖意烏可不追述聞其塋域距院爲相望地云守冢三戶以京保中令該曹劃給事分付
정조 12년 · 강
慰諭御史鄭大容以北關民情馳啓
정조 12년 · 목
御史狀啓以爲南關野田稍有所收而霜潦害稼愈北而愈酷年麥發穗者皆入黃蟊人食之則輒發嘔吐飼犬馬則亦多致斃耳麥則徒殼無實腐傷過半惟茂山三四社兩麥稍登而茂穀有限何以及許多饑民惟彼貧民僅得半實之耳牟連莖之豆箕竝入搗篩或和海水或烹醎汁幸喫一椀之粥姑忍數日之饑臣取食知味則纔欲近口糠臭反胃及其吞下麤殼剌喉生理切矜自不禁涕民之號訴者皆曰流離死亡之患迫在朝夕及承德音恃而無憂又曰已自七月初仰哺官家冬候尙暖山採吉更野採麥根若値隆沍路塞則將何賴活以待來春之還賑乎丙癸分還付賑皆在歲前必用已例願救濱死之命云目今抄口幾倍丙癸捧還之數半減丙癸以此穀總較今人口雖有二萬包南穀有難接濟災歲捧還最是賑政之急務而還民中甁罌已竭饘粥屢空者固難一例督責至若稍實戶之憑藉歉荒觀望頑拒者使速備納饑民救急已自去月計口排巡依賑式分給而民窮轉甚饑口漸加則營邑自備之穀恐有難繼之患勢將審量事勢從近例分給還賑而臣自此前進先從慶興歷巡諸邑一一審察追後陳聞計料
정조 12년 · 강
命坡州將校尹愼儉壯營哨軍抄定時受賂苟充之罪嚴問取招參謀諸人該道臣捧招轉啓飭該牧使更爲査櫛換定砥平縣抄丁時效勞吏校令該邑拔例差任